Ազիզա

Ազիզա Աբդուրախիմովնա Մուհամեդովա (ավելի հայտնի է Ազիզա անունով, ), սովետական, ուզբեկական և ռուս փոփ երգչուհի և երգերի հեղինակ։

Կենսագրություն 
Ազիզա Մուհամեդովան ծնվել է 1964 թվականի ապրիլի 10-ին Ուզբեկական ԽՍՀ մայրաքաղաք Տաշքենդում՝ պրոֆեսիոնալ երաժիշտների ընտանիքում։ Հայրը՝ Աբդուրախիմ Մուհամեդովը (10 հուլիսի, 1923-1980), եղել է կոմպոզիտոր, Ուզբեկստանի ԽՍՀ արվեստի վաստակավոր գործիչ (1975 թվական), Հայրենական մեծ պատերազմի վետերան, կես ուզբեկ և կես ույղուր, ծագումով եղել է ժառանգական հացթուխների ընտանիքից։ Մահացել է, երբ Ազիզան տասնհինգ տարեկան էր։ Մայրը՝ Ռաֆիկա Ախմեցևնա Մուհամեդովան (Խայդարովա, ծնվել է 1924 թվականի դեկտեմբերի 31-ին  և մահացել է 2015 թվականի  նոյեմբերի  22-ին), ծագումով Ուլյանովսկի մարզի Ստարայա Կուլատկա գյուղից, թաթար, եղել է Ուզբեկական ԽՍՀ պետական ​​ակադեմիական երգչախմբի մենակատար, դասավանդել է երաժշտական ​​դպրոցում, աշխատել էր որպես դիրիժոր։ Ազիզան երեք քույրերից փոքրն է։

Տասնվեց տարեկան հասակում Ազիզան սկսել է հանդես գալ որպես մենակատար Տաշքենդի վոկալ և գործիքային «Սադո» համույթում։

1988 թվականին՝ Տաշքենդի կոնսերվատորիան ավարտելուց հետո, երգչուհին ուղարկվել է Յուրմալայում (Լատվիական ԽՍՀ) սովետական ​​փոփ երգերի երիտասարդ կատարողների Համամիութենական երրորդ հեռուստամրցույթ, որում նա մրցանակային տեղ չի զբաղեցրել, բայց արժանացել է Հանդիսատեսի համակրանքի մրցանակի։

1989 թվականին Ազիզան Տաշքենդից տեղափոխվել է Մոսկվա, որտեղ սկսվել է նրա մենակատար կարիերան։ Ճանաչման է արժանացել իր «Твоя улыбка» («Քո ժպիտը») երգի շնորհիվ, որն անմիջապես հիթ է դարձել։ Նույն թվականին Ազիզան թողարկել է իր դեբյուտային «Aziza» ալբոմը։

1991 թվականին, ծեծկռտուքին մասնակցելուց հետո, որի արդյունքում սպանվել է Իգոր Տալկովը, Ազիզան հեռացել է երաժշտական ​​կյանքից։ Սկսվել է երգչուհու հետապնդումը, հեռուստաալիքները հայտարարել են նրան բոյկոտելու մասին, դադարեցրել են նկարահանումներին հրավիրելը, շոու-բիզնեսի մարդիկ խուսափել են նրանից, չէին հրավիրում միջոցառումների։ Արտիստին աջակցել են միայն Իոսիֆ Կոբզոնը, Ալլա Պուգաչովան, Իլյա Ռեզնիկը և Իրինա Պոնարովսկայան։

1993 թվականին «За свою любовь» (Ա. Իվանով, Ա. Դևյատկին) երգով նա հասել է «Տարվա երգ» ռուսական հեռուստատեսային փառատոնի եզրափակիչ։

1995 թվականին նա վերադարձել է բեմ նոր երգերով, իսկ 1997 թվականին թողարկվել է նրա նոր «Всё или ничего» ալբոմը։

1999 թվականին երգչուհին սկսել է համագործակցությունը Ստաս Նամինի հետ։ Արդյունքում նրա երգացանկում հայտնվել են արևելյան երաժշտության ազդեցությամբ փոփ-ռոք երգեր։

2006 թվականին Իգոր Տալկով կրտսերի հետ միասին կատարել է «Этот мир» երգը։

2007 թվականին Ազիզան մասնակցել է «Դու գերաստղ ես» հեռուստատեսային երաժշտության մրցույթին  ՆՏՎ հեռուստաալիքով և դարձել է բացարձակ հաղթող բոլոր անվանակարգերում, իսկ 2008 թվականին նա թողարկել է «Размышление» ալբոմը, որի մեծ մասը  իր գրած երգերն էին։ Ալբոմի պրոդյուսերն է Վյաչեսլավ Վորոնը։

2015 թվականին դարձել է Առաջին ալիքի «Իսկ և իսկ» () հեռուստաշոուի երկրորդ սեզոնի հաղթող։

2015 թվականի հոկտեմբերի 6-ին մասնակցել է Սոչի առողջարանային քաղաքում երիտասարդ կատարողների «Նոր ալիք» 14-րդ միջազգային մրցույթի գալա համերգին «Проще не понять» երգով։

2016 թվականի սեպտեմբերին սկսել է մասնակցել «Իսկ և իսկ»  շոուի սուպերսեզոնին։

Անձնական կյանք 

 Նախկին փաստացի ամուսին (1991-1993 թվականներ)՝ Իգոր Վիկտորովիչ Մալախով (ծնվել է 1963 թվականի մայիսի 13-ին և մահացել է 2016 թվականի հուլիսի 4-ին), 1991 թվականի հոկտեմբերի 6-ին Իգոր Տալկովի սպանության կասկածյալներից մեկը, երբ կատարվել է  Իգոր Տալկովի սպանությունը, Ազիզան կորցրել է երեխային. Վալերի Շլյաֆմանը փորձել է հարվածել Իգոր Մալախովին, բայց կպել էր հղի Ազիզային։ Իգոր Մալախովը երգեր է գրել Ազիզայի համար՝ «Викинги», «Аляска», «Может быть, зря», «Пустыня», «На небе, на звёздах»:
 Փաստացի ամուսին՝ Ալեքսանդր Բրոդոլին (ծնվել է 1969 թվականի հուլիսի 18-ին), Պետերբուրգի գործարար, նախկինում ամուսնացած, նախորդ կնոջից ուներ մեծահասակ որդի։

Ազիզան երեխաներ չի ունեցել։

Կրոն 
2005 թվականին Ազիզան փոխել է իր դավանանքը (իսլամ)՝ ընդունելով ուղղափառություն։ Մկրտության անունն է Աֆիսա։ Հարցին, թե հավատացյալ է, երգչուհին պատասխանել է.«Այո', հինգ տարի առաջ ես ընդունեցի ուղղափառություն։ Չնայած ես ծնվել եմ մուսուլմանական ընտանիքում, յոթ սերունդ իմ նախնիները ծառայել են մզկիթներում, իմամներում, մուֆթիներում։ Ուղղափառություն ընդունելու ինձ դրդած պատճառները շատ անձնական են, և դրանց մասին ես չեմ խոսի ...»

Սկավառակագրություն 

 1989 – «Aziza»
 1997 – «Всё или ничего»
 2003 – «Через столько лет»
 2008 – «Размышление»
 2009 – «По берегу шансона»
 2013 – «Млечный путь»
 2014 – «Рай неземной»
 2019 – «Мы Счастливы»

Ծանոթագրություններ

Արտաքին հղումներ 

 Ազիզայի պաշտոնական կայքը // aziza.info
  

Ռուս կոմպոզիտորներ
Խորհրդային կոմպոզիտորներ